**Αφιέρωμα του ΙΛΜΕ στη Φιλική Εταιρεία - 1 (vid)**

Το Ιστορικό και Λαογραφικό Μουσείο Ερμιόνης για τα 200 χρόνια από την έναρξη του Απελευθερωτικού Αγώνα 1821 παρουσιάζει σε συνέχειες τη δράση των ιδρυτών της Φιλικής Εταιρείας αλλά και προσώπων που μυήθηκαν σ’ αυτήν.

**Νικόλαος Σκουφάς και Νικόλαος Γαλάτης**

Ο **Νικόλαος Σκουφάς** γεννήθηκε στο Κομπότι της Άρτας το 1779. Το πρώτο του επάγγελμα ήταν πιλοποιός, δηλαδή κατασκευαστής σκούφων. Όταν μεγάλωσε πήγε στην Άρτα, όπου άνοιξε μαγαζί. Μη αντέχοντας όμως την καταπίεση του Αλή Πασά ξενιτεύτηκε και εγκαταστάθηκε στη Χριστιανική Ρωσική Οδησσό. Αρχικά πήγε πολύ καλά οικονομικά δεδομένου ότι και η Ρωσική πόλη πρόσφερε ευκαιρίες και αρκετοί Έλληνες πρόκοψαν σ’ αυτήν οικονομικά. Στη συνέχεια όμως ο Σκουφάς χρεωκόπησε.

Στην ψυχή του όμως είχε γεννηθεί η ιδέα της απελευθέρωσης της πατρίδας του. Γι’ αυτόν το σκοπό ίδρυσε το 1814 μαζί με τους επίσης εμπόρους **Αθανάσιο Τσακάλωφ** και **Εμμανουήλ Ξάνθο** μια εταιρεία με σκοπό να οργανώσουν και να προετοιμάσουν την επανάσταση των σκλαβωμένων Ελλήνων. Την ονόμασαν, άγνωστο γιατί, Φιλική Εταιρεία.

Στις 7 Ιουλίου του 1816 έφθασε στην Οδησσό, όπου βρισκόταν και ο Σκουφάς, ο **Νικόλαος Γαλάτης**. Ήταν γόνος οικογένειας ευγενών, ο πατέρας του ήταν εύπορος διπλωμάτης. Άλλοι έλεγαν τον Νικόλαο ευπατρίδη, άλλοι αριστοκράτη. Ο ίδιος αποκαλείτο κόμης και ήταν Ιθακήσιος στην καταγωγή.

Το πρόσωπό του συγκέντρωνε όλα τα προσόντα ομορφιάς, ήταν ευγενικός και κομψός. Πρέπει να γεννήθηκε το 1792 ή το 1794. Είχε εξαιρετική μόρφωση με σπουδές στη Σμύρνη, στις Κυδωνιές (Αϊβαλί) και στο Παρίσι. Μίλαγε εκτός των ελληνικών, ιταλικά και γαλλικά. Επομένως αν συγκρίνουμε τον Γαλάτη με τους τρεις γνωστούς ιδρυτές της Φιλικής Εταιρείας καταλαβαίνουμε ότι κανείς δεν μπορούσε να συγκριθεί μαζί του σε προσόντα ως προς τη μόρφωση.

Μέσα από το ιστορικό δράμα **«Νικόλαος Γαλάτης»** του **Σπύρου Ευαγγελάτου** εκτυλίσσεται η ιστορία της Φιλικής Εταιρείας, ο πατριωτισμός των μελών της, το πάθος και η δίψα για την ελευθερία, η προετοιμασία για τον απελευθερωτικό αγώνα αλλά και ανθρώπινα πάθη και έριδες, προσωπικές φιλοδοξίες και εγωισμοί.

Η διασκευή του θεατρικού έργου έγινε από την φιλόλογο και πρόεδρο του ΙΛΜΕ **Τίνα Αντωνοπούλου**, η σκηνοθεσία από τον εκπαιδευτικό και πρόεδρο του Θεατρικού Ομίλου Ερμιονίδας **Δημήτρη Σίδερη**. Η παράσταση ανέβηκε στις 23 και 25 Μαρτίου 2019 στο Πνευματικό Κέντρο Ερμιόνης, 200 χρόνια μετά από τη δολοφονία του Γαλάτη στην Ερμιόνη, με τη συνεργασία ΙΛΜΕ και ΘΟΕ.

**Οδησσός 1816. Συνάντηση Σκουφά – Γαλάτη**

Στο παρακάτω απόσπασμα του ιστορικού δράματος θα παρακολουθήσετε στην πρώτη θεατρική πράξη την συνάντηση του **Σκουφά** με τον **Γαλάτη** αλλά και με τον αρματολό **Πάνο Δημητρόπουλο** στο λιμάνι της Οδησσού το 1816.

Συμμετέχουν με σειρά εμφάνισης οι παρακάτω ερασιτέχνες ηθοποιοί:

1. ΚΑΠΕΤΑΝ ΛΙΒΑΔΑΣ. **Μανώλης Σκούρτης** (μαθητής Α΄ Λυκειου)
2. ΑΞΙΩΜΑΤΙΚΟΣ Α΄. (Ρωσικού στρατού). **Παναγιώτης Παπαμιχαήλ** (μαθητής Γ΄ Γυμνασίου)
3. ΑΞΙΩΜΑΤΙΚΟΣ Β΄. (Ρωσικού Στρατού). **Άγγελος Μπαλαμπάνης** (μαθητής Β΄ Γυμνασίου)
4. ΣΚΟΥΦΑΣ ΝΙΚΟΛΑΟΣ. **Χρήστος Σπανός**
5. ΔΗΜΗΤΡΟΠΟΥΛΟΣ ΠΑΝΟΣ. **Κώστας Πεντεδέκας**
6. ΓΑΛΑΤΗΣ ΝΙΚΟΛΑΟΣ. **Γιώργος Δημαράκης** του **Παναγιώτη**

Η βιντεοσκόπηση της θεατρικής παράστασης είναι ευγενική προσφορά του **Κοσμά Γεωργίου**.

<https://youtu.be/_GGl-TgSq4c>

Τίνα Αντωνοπούλου, φιλόλογος.